**Berenike II** (gresk: Βερενίκη; 267/266 f.Kr. – 221 f.Kr.) var datter av Magas av Kyrene og hans dronning Apama II (i dagens Libya), og hun ble hustruen til Ptolemaios III Euergetes, den tredje herskeren av ptolemeerdynastiet i Egypt.

Første ekteskap
---------------

En gang rundt 249 f.Kr. kort tid etter at hennes far døde, ble Berenike gift med Demetrios Kalos, «den kjekke», en makedonsk prins. Etter at han kom til Kyrene ble han elskeren til hennes mor Apama. I en dramatisk hendelse fikk Berenike sin utro ektemann Demetrios drept mens han var i morens soverom mens moren overlevde. Hun hadde ingen barn med Demetrios.

Andre ekteskap
--------------

Byste av Berenike II
Hun ble siden gift med Ptolemaios III, og med ham fødte hun følgende barn: Ptolemaios IV Filopator, Magas, Lysimakhos, Aleksander, Arsinoe III og Berenike.

Det er hevdet at Berenike deltok i de gresk nemeiske leker i tiden mellom 245 og 241 f.Kr. og skal også ha konkurrert i de olympiske leker ved en ukjent dato. Det er sannsynlig at hun ikke deltok som aktiv utøver, men heller som sponser.

Kort tid etter at hennes ektemann Ptolemaios III døde i 221 f.Kr. ble hun myrdet på tilskyndelse av sin sønn Ptolemaios IV, som hun antagelig delte makten i riket med. Til tross for drapet, eller kanskje på grunn av det, ble det utstedt en kongelig forordning som skisserte en kult for den nylig guddommeliggjorte dronning Berenike II og «spesifiserte at mannlige og kvinnelige sanger skulle synge hele dagen foran statuen av Berenike.»

Myter
-----

I løpet av hennes ektemanns fravær på en militær ekspedisjon til Syria, dedikerte hun sitt hår til Afrodite for at han skulle komme trygt tilbake. Det ble plassert i tempelet for gudinnen i Zefyriom i sørlige Anatolia. Håret skal på ukjent vis ha forsvunnet. Den greske astronomen Konon fra Samos skal ha forsøkt å forklare dette fenomenet i hofflige fraser ved å si at det ble fraktet til himmelen og plassert blant stjernene. Denne fortellingen ble parodiert i Alexander Popes satiriske dikt *The Rape of the Lock* (1712). Navnet *Coma Berenices*, eller Berenikes hår, har blitt benyttet på et stjernebilde som minne om denne hendelsen. Kallimakhos, en dikter fra Kyrene, har feiret denne omformingen i et dikt, hvor kun noen få linjer er bevart, som ble oversatt av romerske Catullus.

Byen Euesperides ble grunnlagt på nytt av henne og fikk hennes navn, Berenike (derav dets moderne navn Benghazi. Asteroiden 653 Berenike, oppdaget i 1907, er også navngitt etter henne. Hvitmankehornfuglen (*Berenicornis comatus*) er også navngitt til ære for hennes hår.

Referanser
----------

1. 1 2  «Berenice II» Arkivert 18. februar 2008 hos Wayback Machine. av Chris Bennett
2. ↑  Dodson, Aidan & Hilton, Dyan (2004): *The Complete Royal Families of Ancient Egypt*. Thames & Hudson. ISBN 0-500-05128-3
3. ↑  Tetlow, Elisabeth Meier (2005): *Women, Crime, and Punishment in Ancient Law and Society*, bind 2, New York: Continuum International Publishing Group, s. 212.
4. ↑  «Berenice II of Egypt», Myetymology
5. ↑  Harrington, Phil (2010): Binocular Universe: Berenice's Hair
6. ↑  Use of tree Oils. «Varnish and Berenice»
7. ↑  Jobling, J. A. (2017). Key to Scientific Names in Ornithology. In: del Hoyo, J. Elliott, A. Sargatal, J. Christie, D.A. & de Juana, E. (eds.) (2017). *Handbook of the Birds of the World Alive.* Lynx Edicions, Barcelona

Litteratur
----------

* Salmonson, Jessica Amanda (1991): *The Encyclopedia of Amazons*. Paragon House. ISBN 1-55778-420-5. s. 33.

Eksterne lenker
---------------

* (en) Berenice II – kategori av bilder, video eller lyd på Commons Rediger på Wikidata
* *The House of Ptolemy*, kapittel 3

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** World History Encyclopedia **·** Prabook **·** Brockhaus Enzyklopädie **·** Nationalencyklopedin **·** BIBSYS **·** Geni **·** VIAF **·** VIAF **·** VIAF **·** VIAF **·** GND **·** LCCN **·** BNF **·** BNF (data) **·** LIBRIS **·** SUDOC **·** ULAN
 |